Tinqered il-Falcon 9 Nhar il-Ħamis li għadda, splużjoni lejn in-naħa ta' fuq tar-rocket Falcon 9 qerdet mhux biss din il-vettura imma anke s-satellita Amos-6 li kienet fuqha. Dan l-inċident seħħ waqt li l-Falcon 9 kienet qiegħda tiġi ppreparata għal test statiku tal-magni tagħha li kellu l-għan li jikkonferma li kollox kien sewwa qabel il-launch il-proprju li kellu jsir ilbieraħ. Il-kumpanija li żviluppat dan ir-rocket, SpaceX, sostniet li l-inċident seħħ qrib wieħed mit-tankijiet tal-ossiġnu. Madankollu, ir-raġuni wara din l-isplużjoni għadha ma kinitx ikkonfermata. Din id-disfatta tfisser illi t-tluq ta' dan ir-rocket jista' jkun pospost għal diversi xhur hekk kif anke l-pjattaforma ġarrbet ħsarat konsiderevoli fl-isplużjoni. Favuritiżmu? Il-Kummissjoni Ewropea ordnat lil Apple Inc. tħallas is-somma ta' €13-il biljun lill-Gvern Irlandiż għal taxxi dovuti. Skont il-ġudizzju tal-Kummissjoni, Apple Inc. ngħatat trattament speċjali mill-Irlanda li wasslitha biex tħallas medja ta' anqas minn 1% f'taxxi fis-sena. Dan it-tip ta' favuritiżmu kien ikkundannat mill-istess Kummissjoni li, għaldaqstant, talbet li jintraddu lura l-flejjes kollha li ma tħallsux matul is-snin. Madankollu, kemm Apple Inc., kif ukoll il-Gvern Irlandiż stess ċaħdu l-eżistenza ta' ftehim ta' din ix-xorta hekk kif sostnew li din tal-ewwel qiegħda tħallas it-taxxi daqs kull korporazzjoni oħra bbażata f'dan il-pajjiż. B'konsegwenza ta' hekk, huma appellaw din id-deċiżjoni. Referendum ieħor? Il-First Minister tal-Iskozja u mexxejja ta' Scottish National Party Nicola Sturgeon ħabbret li l-partit tagħha se jkun qiegħed jagħmel eżerċizzju ta' stħarriġ madwar il-pajjiż biex jifhem sew x'livell ta' appoġġ hemm għall-indipendenza mir-Renju Unit. L-Iskozja kienet diġà għamlet referendum dwar din il-kwistjoni fl-2014 fejn il-voti favur il-kontinwazzjoni tas-sħubija fir-Renju kien madwar għaxar punti perċentwali aktar minn dak għall-indipendenza. Madankollu, Sturgeon hija tal-fehma li l-kwistjoni għandha terġa' titqajjem hekk kif ir-Renju Unit għażel li joħroġ mill-Unjoni Ewropea; xi ħaġa li l-Iskoċċiżi ma ridux. Minkejja l-pożizzjoni ta' Sturgeon, stħarriġ li sar il-ġimgħa għaddiet minn YouGov indika li għad hemm madwar 54% tal-Iskoċċiżi li għadhom kontra l-indipendenza. TTIP fil-periklu Il-Prim Ministru ta' Franza Manuel Valls din il-ġimgħa għamel appell biex in-negozjati mal-Istati Uniti dwar it-Transatlantic Trade and Investment Partnership (TTIP) jieqfu u l-konsegwenzi tiegħu jiġu analizzati aktar bir-reqqa. Valls ma kienx waħdu f'dan l-appell hekk kif anke l-Ministru għall-Ekonomija Sigmar Gabriel ħabbar li bħalissa hemm tħassib kbir fost il-politiċi Ewropej dwar l-impatt ta' dan il-ftehim. Fost il-biżgħat ewlenin hemm dik li jbaxxi l-istandards Ewropej biex jiġu aktar qrib dawk Amerikani f'diversi setturi. Sa ftit tax-xhur ilu deher li dan il-ftehim kien qrib il-firma. Madankollu, bl-elezzjoni fil-qrib fl-Istati Uniti, Franza u l-Ġermanja, bosta mexxejja qegħdin jibżgħu jiffinalizzaw ftehim daqstant kontroversjali. Riżultat kontroversjali Il-preżenza militari kienet kbira fit-toroq tal-kapitali tal-Gabon, Libreville, fl-aħħar jiem hekk kif eluf ta' sostenituri ta' Jean Ping ħarġu jipprotestaw wara t-telfa ta' dan il-kandidat fl-elezzjoni presidenzjali tal-ġimgħa li għaddiet. Wara li kien imħabbar ir-riżultat, Ping mill-ewwel iddikkjara li r-rebbieħ, Ali Bongo, kien bagħbas l-elezzjoni biex kiseb vantaġġ minimu ta' 1.5%. Ali Bongo sar il-president tal-Gabon fl-2009, kariga li ħa wara l-mewt ta' missieru, Omar Bongo, li kien ilu jmexxi l-pajjiż mill-1967. F'din l-elezzjoni deher li kien hemm ċans tajjeb li din it-tmexxija familjari tiġi fi tmiemha. Madankollu, is-suċċess ta' Ali Bongo se jagħtih l-opportunità li jżomm il-kariga għal seba' snin oħra. Jikkommettu ruħhom L-Istati Uniti u ċ-Ċina ssottomettew il-pjan tagħhom biex jilħqu l-miri maqbula fil-ftehim dwar it-Tibdil tal-Klima ta' Pariġi li kien iffinalizzat f'Diċembru li għadda. B'hekk, dawn il-pajjiżi, li flimkien jiġġeneraw madwar 38% tal-emissjonijiet globali, intrabtu b'mod formali li jipparteċipaw fi ftehim li, fost l-oħrajn, għandu l-għan li jżomm iż-żieda fit-temperatura taħt iż-żewġ gradi ċentigradi. Madankollu, it-triq lejn ir-ratifikazzjoni totali ta' dan il-ftehim hija kumplessa għall-Istati Uniti. Dan hekk kif għad hemm każ għaddej quddiem il-Qorti Suprema li tressaq minn numru kbir ta' stati Amerikani li qegħdin jisfidaw id-dritt tal-gvern federali li jirratifika ftehim ta' din ix-xorta mingħajr il-kunsens tagħhom.